NRK-kolleger vil komme til bunns i dette kronprinsintervjuet
Slottet hadde Hans Olav Brenner (34) øverst på sin ønskeliste over hvem som skulle TV-portrettere kronprins Haakon i anledning 40-årsdagen. Lørdag kveld viser NRK en drøy timelang dokumentar der den prisbelønnede NRK-journalisten går tett på kronprinsen. BAKGRUNN:Slottet røper detaljer om bursdagsfeiringenFør NRK fikk skru på kameraene hadde statskanalens ledelse et møte med Slottets representanter. Her ble det presentert hvilke journalister Slottet ville foretrekke til å portrettere kronprins Haakon. Flere reagerer nå på prosessen. - Hvis det er riktig at Slottet har fått lov til å ønske seg journalist til dette programmet, så er det en uting. Jeg har fått forsikringer fra NRK-ledelsen om at dette programmet ikke er preget av styring fra Slottets side, men skulle dette vise seg ikke å stemme så er det sterkt beklagelig, sier Sidsel Avlund, leder av NRKs journalistlag. Avlund påpeker at vi lever i et mediesamfunn hvor stadig flere pressekontakter forsøker å styre journalistene, når det skal gjøres intervjuer med personer i offentligheten. - Og slik skal det ikke være. Journalister skal være uavhengige, og det er viktigere enn noen gang at vi som jobber i lisensfinansiert allmennkringkaster går foran med et godt eksempel, sier lederen. - Det er likevel viktig for meg å understreke at det jeg sier ikke på noen måte er ment som mistillit mot Hans Olav Brenner, for han er en svært dyktig journalist, legger hun til. Avlund lover å følge opp dette med NRK-ledelsen. - For oss er det alltid viktig å følge opp overfor NRK saker som dette hvor det stilles spørsmål om arbeidsgiveren har inngått avtaler som kan sette den frie journalistikken i fare. Det er viktig å sikre rutiner og holdninger i NRK som gjør at ingen skal kunne mistenke våre medlemmer for å ikke være objektive journalister. Og da kan ikke intervjuobjektene hverken ønske seg eller bestemme hvem som skal intervjue dem, slår hun fast.Debatt- og kulturredaktør i Aftenposten, Knut Olav Åmås, synes heller ikke Slottet bør kunne legge føringer for hvilken journalist mediene sender for å gjøre en jobb. - Det er en underlig praksis. De burde holde ønskene sine for seg selv. Slottet er så sterke i sin mediestyring at det lett kan bli oppfattet som et press, i verste fall et ultimatum - take it or leave it. Det er en helt nødvendig del av den redaksjonelle friheten at mediene selv bestemmer hvem som skal gjøre jobber, sier han. - Er det problematisk at NRK gir etter? - Hvis NRK egentlig hadde lagt andre planer, er synd de gir etter. Når Slottet gjør oppfører seg slik, er det tydelig at de vil ha journalister som kan gi de en ønsket vinkling. Hans Olav Brenner er en svært god intervjuer, så jeg skjønner godt at Slottet ønsker ham, men generelt og prinsipielt synes jeg hendelsen er kjedelig, fastslår Åmås, som selv intervjuet kronprinsparet i 2011. Den gangen ble det ikke fremmet noen ønsker fra Slottets side.NRKs TV-sjef Arne Helsingen bekrefter overfor VG at Slottets ønsker ble mottatt av NRK-ledelsen. - Slottet hadde noen forslag på navn. Det står de selvsagt helt fritt til å ha. NRK besluttet hvem vi ønsket skulle gjøre portrettet, og hva vi mente ville bli det beste programmet. Kronprinsen sa ja til å bli med på dette, og da satte vi i gang. Brenner er jo en av våre beste på dette området. - Slottet har altså kommet med sine preferanser om hvem de helst vil ha til å portrettere kronprinsen? - Slottet har nevnt dette løselig i et møte vi hadde med dem - da nevnte de noen programledernavn. Vi hadde en grundig gjennomgang av ønskene vi hadde for dette prosjektet og besluttet å legge det til kulturavdelingen og Hans Olav Brenner. - Så Brenner var blant navnene Slottet nevnte i den forbindelse? - Ja, de har jo lov til å nevne ønsker de også. Det er normalt for alle som skal «portretteres». Når man skal leve sammen med en journalist i halvannet år er det ganske normalt at man har innspill. Slottet og kronprins Haakon har ønsket en mannlig journalist til å følge ham på veien. Men de ønskene behandlet vi som det de var - ønsker. Dette prosjektet er ikke preget av styring fra Slottets side, sier Arne Helsingen. BAKGRUNN:Samler inn penger til Haakons bursdagsfestKongehusets kommunikasjonssjef Marianne Hagen sier dette: - Vi hadde noen navn på blokken, det stemmer ja, sier kongehusets kommunikasjonssjef Marianne Hagen. Hagen ønsker ikke å svare på videre spørsmål rundt utvelgelsen av Brenner som intervjuer, og understreker at hun ikke ser hva som er problemstillingen. - Det er jo åpenbare presseetiske problemstillinger knyttet til at Slottet håndplukker hvilke journalister NRK får lov til å sende til intervju? - De presseetiske spørsmålene er det opp til NRK å håndtere. - Så presseetikk er ikke noe Slottet bryr seg med? - Det er ikke det jeg sier, men jeg tror alle redaksjoner i Norge opplever at det varierer hva man får ja og nei til, sier Hagen. BAKGRUNN:Pengebråk om kronprinsparets 40-årsfeiringPer Edgar Kokkvold, generalsekretær i Norsk Presseforbund, synes det er underlig og utidig av Slottet å be om spesifikke journalister. - Det er mange grunner til at intervjuobjekter og institusjoner ønsker seg en journalist, men det er det redaksjonen selv som må avgjøre. Det gjelder også NRK, og det må også gjelde i en 40-årsdag. Kokkvold mener at slike ønskelister kan skape mistanker rundt hvorfor nettopp denne journalisten er utvalgt. - Det er noe en institusjon som Slottet må forstå. De har rådgivere som burde vite dette. Kongehuset har naturligvis en privilegert stilling i samfunnet, men det er ikke slik at de kan oppheve normale prinsipper for journalistisk virksomhet og intervjuer.Peggy S. Brønn er professor ved BI, og en av Norges fremste eksperter på omdømmebygging. Hun mener at Slottets ønske om Brenner bunner i et ønske om å gi kronprinsen et spesifikt image. - Men det er ikke smart. Du kan ikke styre et image. Med en gang du prøver å leke med mediene, og ber om journalister som vil gi deg positiv dekning, så vil du ikke lykkes. Det er ikke en god strategi. Folk blir skeptiske, og mediene blir skeptiske, sier Brønn, som også har en formening om hvorfor Brenner er ønsket av kongehuset. - Haakon og Mette-Marit vil være hippe og kule, og gjøre ting som er annerledes. Det kan være grunnen til at de velger ham.Hans Olav Brenner sier følgende til VG: - Jeg har blitt forespurt av ledelsen av kulturavdelingen i NRK om jeg synes dette var en interessant jobb. Han har en spesiell livserfaring som gjør det det er interessant å gjøre et intervju. Utover det ønsket han ikke å kommentere saken eller Kokkvolds uttalelser i går kveld. I et intervju med NTB mandag utdypet Brenner om intervjuet. - For eksempel snakket vi ikke om kronprinsparets pengebruk eller forholdet til mediene, men vi brukte desto mer tid på hans tanker om monarkiets rolle og legitimitet i samfunnet. Man kan mene hva man vil om rollen hans som kronprins og fremtidig konge, men målet vårt var å finne fram til hvem denne fyren egentlig er, som skal fylle disse rollene. Jeg tror vi har kommet langt i å nå det målet.
Lørdag vises et lengre intervju med kronprins Haakon på NRK. Nå vil journalistenes fagforening vite sannheten om hvordan programlederen ble valgt.